ตลาดหุ้นเอเชียปรับตัวลดลงจากเงินเยนที่แข็งค่าฉุดตลาดหุ้นญี่ปุ่นอ่อนตัวลง
ตลาดหุ้นเอเชียปรับตัวลดลงในช่วงเช้าวันนี้ เนื่องจากเงินเยนที่แข็งค่าได้ฉุดตลาดหุ้นญี่ปุ่นอ่อนตัวลง
21 มิ.ย. 2559

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ เนื่องจากเงินเยนที่แข็งค่าได้ฉุดตลาดหุ้นญี่ปุ่นอ่อนตัวลง
โดยดัชนี MSCI Asia Pacific ขยับลง 0.1% สู่ระดับ 128.71 จุด เมื่อเวลาประมาณ 9.00 น.ตามเวลาโตเกียว ดัชนี NIKKEI 225 ตลาดหุ้นญี่ปุ่นเปิดวันนี้ที่ 15,875.81 จุด ลดลง 89.49 จุด, ดัชนี SSE Composite ตลาดหุ้นจีนเปิดวันนี้ที่ 2,898.38 จุด เพิ่มขึ้น 9.57 จุด, ดัชนี HSI ตลาดหุ้นฮ่องกงเปิดวันนี้ที่ 20,522.36 จุด เพิ่มขึ้น 12.16 จุด, ดัชนี TAIEX ตลาดหุ้นไต้หวันเปิดวันนี้ที่ 8,633.21 จุด เพิ่มขึ้น 7.29 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,977.80 จุด ลดลง 3.32 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,801.74 จุด เพิ่มขึ้น 0.87 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,635.16 จุด เพิ่มขึ้น 0.93 จุด
ขณะเดียวกันนักลงทุนยังคงจับตาดูการลงประชามติของอังกฤษเกี่ยวกับการถอนตัวออกจากสหภาพยุโรป (Brexit) ในวันที่ 23 มิ.ย.นี้อย่างใกล้ชิด ผลสำรวจที่จัดทำขึ้นในวันพฤหัสบดีและวันศุกร์โดยยูกอฟ (YouGov) บริษัทจัดทำผลสำรวจความคิดเห็นชั้นนำ เผยให้เห็นว่าผู้ตอบแบบสำรวจ 44% สนับสนุนให้สหราชอาณาจักรอยู่กับ EU ต่อไป ขณะที่ 43% สนับสนุนให้ออกจาก EU
ขณะที่ผลสำรวจความคิดเห็นโดยหนังสือพิมพ์แทบลอยด์ เดอะ เมล์ ที่จัดทำขึ้นในวันศุกร์และวันเสาร์นั้น พบว่า 45% สนับสนุนให้สหราชอาณาจักรอยู่ใน EU ต่อไป และ 42% สนับสนุนให้ออกจาก EU 
ด้านผลการสำรวจของหนังสือพิมพ์เดอะ เทเลกราฟ ซึ่งจัดทำเมื่อวานนี้บ่งชี้ว่า ฝ่ายที่สนับสนุนให้อังกฤษยังคงเป็นสมาชิก EU ต่อไปมี 53% ส่วนฝ่ายที่สนับสนุนให้แยกตัวออกจาก EU มี 46%